Papersnake/gushiwen huggingface dataset:
叙雨
张耒（宋代）

西山之泉兮冽以清，淳注万古兮无亏盈。应龙蟠守兮谨防扃，有神司之兮帅群灵。

神君曷处兮山之穹，云郛雾阙兮都邃宫。腾驾逸景兮驭清风，上友仙圣兮佑帝躬。

惟今之旱兮非神曷愬，家无馀粮兮麦不庇雨。土飘尘扬兮迷行错步，魃威孔张兮炽莫予禦。

挹水一勺兮荐羔豚，曷求于水兮神实凭。土有蔬兮林有实，芼馨香兮菹芳郁。

神我飨兮临我堂，酌芝醑兮御椒浆。巫甚祇兮时甚良，哀我疾兮降我祥。

神君仁兮念下民，抚民灾兮号帝阍。帝念神君兮诏雨官，叱驭六龙兮奋互飞。

骞掣飞电兮鼓雷震，俾霈尔泽兮正无限。山灵川怪兮更腾奔，角毛羽鬣兮烂鳞鳞。

前幢后旆兮玄双轮，椎轰喧呵兮翻乾坤。神龙九鬣兮杂蛟鲲，瞠眼飞涎兮翻腭龈。

伏潜羲和兮止星辰，一洒万里兮倾河津。妖风失威兮敛以奔，魃濡厥裳兮伏以蹲。

槁苏焦泽兮息惔焚，优渥润沃兮无涯垠。菽麰诜诜兮奋裳绅，秋种既即兮农则勤。

既足而止兮披雾昏，朝阳清明兮敛游尘。功成不居兮驾归云，空山寥寥兮夜无闻。

灵泉幽幽兮湛奫沦，竭诚莫报兮仁哉君。
赠文学陈君景阳
钟云瑞（明代）

水北有佳士，百行光前式。元和结胸襟，古道照颜色。

孝比闵无间，学慕颜益力。图南志未衰，定展云霄翼。
题卫以嘉藏盛子昭画
杨士奇（明代）

盛生家住吴山下，前代风流多见画。此图三尺更清奇，野水疏林澹潇洒。

风平云净霁景鲜，玻瓈倒映水中天。鉴湖洞庭不可辨，隔浦山光落钓船。

荡舟者谁定曾识，渺渺相望似相觅。寻常一曲沧浪歌，醉倚汀沙白鸥侧。

鸱夷羊裘世久无，浮世虚名安足沽。放怀纵意任所适，何处烟波无钓徒。
太史萧宗乐半间园八咏 其三 交翠庭
杨慎（明代）

瑶草岩姿丽，金沙海色新。射干翘凤羽，薜荔长龙鳞。

谢氏芝兰砌，还联玉树春。
冬日呈郭明远二首 其二
刘弇（宋代）

底事遑遑不见容，秋来又见走西东。四时花月搜吟内，万里江山险阻中。

归去但应存舌在，愁来莫更笑途穷。从今贾马休谈咏，恐起霜天刮面风。
乘醉同康东沔访王武阳草堂共赋
胡直（明代）

已醉烟花野，还寻水竹居。路迷随老圃，林敞散幽裾。

湿雾藤交座，衔花鸟窥书。主人耽野逸，对客采畦蔬。
简竹溪二首
刘克庄（宋代）

溪边紫气半空浮，父老携杖看故侯。
叔夜相思曾命驾，子猷一返少来舟。
煨残僧芋平分吃，说道天花烂漫休。
村叟安能留此客，地行仙偶出山游。
投寄韦右丞
罗隐（唐代）

赤壁征文聘，中台拜郄诜。官资参令仆，曹署辖星辰。

幞被从谁起，持纲自此新。举朝明典教，封纳诏书频。

禁树曾摛藻，台乌旧避尘。便应酬倚注，何处话穷鳞。
中条山王官谷双瀑吟
魏源（清代）

忽惊云黑何方雨，谁知泉挂峰头树。一村云树水声中，疑是山人辟秦处。

条山西枕黄河曲，四山环拱天柱足。人言黄河天上来，谁知银河万仞，却泻山中雷。

东西两瀑不相见，回崖寒閟千琼瑰。寒日无影峰插汉，但有古雪溅莓苔。

人言西北之山少泉水，不若东南雷电起。岂知河北瀑龙不见尾，岱华西谷水帘足。

游人登峰不寻谷，沂山双瀑横云霄。高寒谁肯跻岧峣。

太行林虑瀑奇绝，崖谷荒险虎豹穴。惟有盘山泉石闻天下，卧瀑终殊飞瀑挂。

欲求西北观瀑不险而绝奇，无若王官谷里天绅垂。

晴空雨雪三千丈，终古风雷十二时。垂纶亭，濯缨涧，此间可以忘南面。

有人绝壁烟霞鍊，欲往从之，峰回路转，可望不可见。

云树苍苍空浩叹。
金凤花
欧阳澈（宋代）

巧剪金英似欲飞，恍疑平世凤来仪。嘉名独冠群花首，底事君王尚未知。
经乱后将避地剡中留赠崔宣城
李白（唐代）

双鹅飞洛阳，五马渡江徼。
何意上东门，胡雏更长啸。
中原走豺虎，烈火焚宗庙。
太白昼经天，颓阳掩馀照。
王城皆荡覆，世路成奔峭。
四海望长安，颦眉寡西笑。
苍生疑落叶，白骨空相吊。
连兵似雪山，破敌谁能料？
我垂北溟翼，且学南山豹。
崔子贤主人，欢娱每相召。
胡床紫玉笛，却坐青云叫。
杨花满州城，置酒同临眺。
忽思剡溪去，水石远清妙。
雪尽天地明，风开湖山貌。
闷为洛生咏，醉发吴越调。
赤霞动金光，日足森海峤。
独散万古意，闲垂一溪钓。
猿近天上啼，人移月边棹。
无以墨绶苦，来求丹砂要。
华发长折腰，将贻陶公诮。
送张从事
胡宿（宋代）

月毫挥檄愈头风，屈佐初宾位未充。金玉擅珍须席上，蛟龙为物起池中。

丛云绚彩人歌舜，绵竹摛辞客荐雄。一乘追锋看赐对，虎贲千戟照琼宫。
桃源忆故人
朱敦儒（宋代）

西楼几日无人到。依旧红围绿绕。楼下落花谁扫。不见长安道。

碧云望断无音耗。倚遍阑干残照。试问泪弹多少。湿遍楼前草。
天竺访明上座
戴复古（宋代）

顾影良堪笑，胡为八尺长。
苍颜抗尘土，饿喙说兴亡。
竹雨先秋爽，松风生夜凉。
爱寻湖上寺，留宿赞公房。
伏日独游城西
陆游（宋代）

幕府重来老令威，山川良是昔人非。
痴儿已遣了官事，伏日元人当早归。
避热幽花房自敛，迎秋高树叶先飞。
论诗敢补先师处，僭拂江头旧钓矶。
和送春四首 其三
廖行之（宋代）

晼晚春光作意归，送春谁把酒樽携。多情风雨留连处，几看霖霪到日西。
乌啄疮驴歌
王禹称（宋代）

商山老乌何惨酷，喙长于钉利于镞。拾虫啄卵从尔为，安得残吾负疮畜。

我从去岁谪商于，行李惟存一蹇驴。来登秦岭又巉岭，为我驮背百卷书。

穿皮露脊痕连腹，半年治疗将平复。老乌昨日忽下来，啄破旧疮取新肉。

驴号仆叫乌已飞，劘嘴整毛坐吾屋。我驴我仆奈尔何，悔不挟弹更张罗。

赖是商山多鸷鸟，便问邻家借秋鹞。铁尔拳兮钩尔爪，折乌颈兮食乌脑。

岂唯取尔饥肠饱，亦与疮驴复雠了。
乞樱桃
齐己（唐代）

去年曾赋此花诗，几听南园烂熟时。嚼破红香堪换骨，

摘残丹颗欲烧枝。流莺偷啄心应醉，行客潜窥眼亦痴。

闻说张筵就珠树，任从攀折半离披。
满庭芳
石孝友（宋代）

瘦颊凝酥，残妆弄酒，相逢一笑东风。并肩携手，羞落可怜红。疑是回心院里，埋醉首、吐作芳丛。无端处，雄蜂雌蝶，相美两情通。

一从。攀折后，汉皋佩失，铜雀春空。想桃叶桃根，此恨能同。多谢金銮旧客，收拾在、芸阁签中。还知否，窃香传粉，输与蠹书虫。
寄题周源家亭
苏舜钦（宋代）

君家有虚亭，跨涧复面山。泉声碎环玦，清绕窗户间。

潜鳞俯自碎，佳树坐可攀。我思醉其上，与子开尘颜。

微吟对一枰，放此白日閒。
梦中见
王镃（宋代）

鹤发老人携紫竹，往来花下歌春曲。
春去春来花自开，一声杜宇巴山绿。
早行
黄玉衡（清代）

满天寒雁语空冥，唤起征人梦半醒。城上柝声催落月，村边灯火乱残星。

相羊歧路风怜目，历鹿单单影答形。今夕又从何处宿，出门先问几邮亭。
绝句
张耒（宋代）

坐局归来已暮钟，蒙蒙寒雨湿裘茸。
正须墙下一壶酒，不怕江头三日风。
奉呈彦昭使君陪壮观之赏
米芾（宋代）

邀宾壮观不辞寒，玉立风神气上干。欲识谢公清兴处，千山万岭雪漫漫。
送观书记住山
万俟绍之（宋代）

本是儒流学释流，枝藤所寓所清幽。
西山不用一钱买，北磵空为百计留。
禅向静中能妙觉，诗于闲处得冥搜。
秋风芳蒂甜如蜜，许我溪头系小舟。
五月十五夜闻沔兵将上携家入黄塘州
刘崧（元代）

城鼓荒荒欲二更，邻家相唤月中行。平田一路人如蚁，顾影萧条亦自惊。
晋阳示诸牧令 其三
伯麟（清代）

善理乱丝者，徐徐结自舒。善治剧邑者，优优政自敷。

稂莠害民稼，荆棘牵人裾。河阳花不发，郑白渠已枯。

虽有下邳令，兕虎犹难除。人心不古若，拊膺惟长吁。

寄语诸君子，勿谓编氓愚。讼庭地无隙，先宜防吏胥，农田岁虽稔，尤贵筹积储。

听讼息雀角，待哺思鸡雏。仁爱及草木，忠信孚豚鱼。

荀庭羡集凤，乔舄来飞凫。诸君能如此，庶不负简书。
重游华清宫
汪广洋（明代）

雾旆霓旌去不来，阴廊风雨长苍苔。宫前只有閒花木，还向骊山脚下开。
次韵东坡梅花十绝 其七
李之仪（宋代）

初见今年报信花，定从清浅缀横斜。无言对我应惆怅，不复当时处士家。
答周吴华
卢龙云（明代）

宦情难自卜升沉，堪笑当年拟断金。有约渔樵归旧隐，不言桃断任成阴。

沧洲久矣应吾道，流水依然待赏音。留得海门千顷月，为余长照故人心。
晚凉独坐湖上荷花盛开
孙一元（明代）

薄晚西湖上，花开还自怜。风回香冉冉，鸥泛叶田田。

云色晴移水，月明净放船。夜凉兴更好，独坐钓丝边。
韩寺遗墟
释居简（宋代）

十年秋傍故山零，一坞残云夜不扃。土偶向人犹作祟，相传不似旧时灵。
菜食
员兴宗（宋代）

员子一寒世无有，爱簇生盘如爱酒。
菠韮铁甲几戟唇，老苋绯裳公染口。
骈头攒玉春试笋，掐指探金暮翻韮。
达官堂馔化沟坑，我诵菜君人解否。
沈链传(节选)
张廷玉（清代）

沈链字纯甫，会稽人。嘉靖十七年进士。入为锦衣卫经历。链为人刚直，嫉恶如仇。每饮酒辄箕踞笑傲，旁若无人。锦衣帅陆炳善遇之。炳与严嵩父子交至深，以故链亦数从世蕃饮。世蕃以酒虐客，链心不平，辄为反之，世蕃惮不敢较。俺答犯京师，致书乞贡，多嫚语。下廷臣博议，司业赵贞吉请勿许。廷臣无敢是贞吉者，独链是之。吏部尚书夏邦谟曰：“若何官？”链曰：“锦衣卫经历沈链也。大臣不言，故小吏言之。”遂罢议。链愤国无人，致寇猖狂，疏请以万骑护通州军储，而合勤王师十余万人，可大得志。帝弗省。嵩贵幸用事，边臣争致贿遗。及失事惧罪，益辇金贿嵩，贿日以重。链时时扼腕。一日从尚宝丞张逊业饮，酒半及嵩，因慷慨骂詈，流涕交颐，遂上疏，因并论邦谟谄谀黩货状，请均罢斥，以谢天下。帝大怒，谪佃保安。既至，未有馆舍。贾人某询知其得罪故，徙家舍之。里长老亦日致薪米，遣子，弟就学。链语以忠义大节，皆大喜。塞外人素戆直，又谂知嵩恶，争詈嵩以快链。链亦大喜，日相与詈嵩父子为常。且缚草为人，象李林甫、秦桧及嵩，醉则聚子弟攒射之。语稍稍闻京师，嵩大恨，思有以报链。后嵩党杨顺为总督。妖人阎浩等以白莲教惑众，出入漠北，泄边情为患。官军捕获之，词所连及甚众。顺喜，曰：“是足以报严公子矣。”窜链名其中，诬浩等师事链，听其指挥，具狱上。嵩父子大喜。斩链宣府市。后嵩败，世蕃坐诛。临刑时，链所教保安子弟在太学者，以一帛署链姓名官爵于其上，持入市。观世蕃断头讫，大呼曰：“沈公可瞑目矣。”
颂古四首
释守净（宋代）

析尽尸骸没一些，从茲遍界是那吒。
直饶见得无纤翳，未免重添眼里花。
由京口溯流达金陵舟中作
林用霖（清代）

一帆高挂镇江头，路上金陵趁早秋。元气荡潮通碣石，长风分早入瓜洲。

茫茫北顾云山远，浩浩东流日夜浮。积潦未消频欲雨，楚天哀雁不胜愁。
赠无择老禅因观稼
郑霖（宋代）

每谒祠堂憩虎邱，山僧煮茗雪花浮。
陆泉便作曹溪会，引得清风话未休。
秦楼月·浮云集
范成大（宋代）

浮云集。轻雷隐隐初惊蛰。初惊蛰。鹁鸠鸣怒，绿杨风急。
玉炉烟重香罗浥。拂墙浓杏燕支湿。燕支湿。花梢缺处，画楼人立。
晚步
范成大（宋代）

排门帘幕夜香飘，灯火人声小市桥。
满县月明春意好，旗亭吹笛近元宵。
宿空相庵
王野（宋代）

所嗟人世浅，托宿佛庵深。
试看新生月，何如初发心。
藤垂璎珞影，松作海潮音。
明旦那能别，幽情已满林。
和本县黎月罔劝农韵
萧立之（宋代）

白发衰翁且翠颠，伤心难问屈原天。当时一聚如金谷，此日数间惟玉川。

劝谏只今犹乐土，耕犁何地不炊烟。欲亲偃室无公事，一段阻心似壅泉。
以毅斋曾先生诗法曰能以无情作有情子熊举以
陈起（宋代）

西禅欲南阐，胡僧越海来。
一蹴嵩山云，支分五岐开。
逢人问灵源，要识老牛胎。
半生苦迷此，所见只瞢哉。
有时面壁求，眼底仍飞埃。
谁知机凑到，却自诗中回。
无中写出有，金枝生蒿莱。
再拜先生语，段段空中裁。
当此意会处，高唱还自咍。
如得合浦珠，如获荆山瑰。
方信春力到，无地匝苍苔。
可怜思花人，区区羯鼓催。
我今得密旨，敢熄炉中灰。
瓣香为南丰，用酬开灵台。
禅人写师真请赞
释慧远（宋代）

大道廓然，真空泯迹。
金裹淘砂，玉中辨石。
衲僧用处脱罗笼，熨斗煎茶铫不同。
一声师子吼，遍界绝狐踪。
偈颂十首 其二
释如净（宋代）

黄金妙相，著衣吃饭。因我礼你，早眠晏起。咦，谈玄说妙太无端，切忌拈花自热瞒。
至日圜丘摄事礼毕早归马上口占
宋庠（宋代）

祠馆宵灯罢，归骖晓辔轻。
天规斜抱苑，斗柄曲临城。
路记仙舆辙，林空宝雉声。
上元新甲子，休气接平明。
评书
陈宓（宋代）

我非识字空有志，丱角已探翰墨场。
于今四十竟何益，聊取上代资平章。
率更清峭骨骼坚，云厌古柏微春阳。
虞君态度绝可爱，皎皎玉女乘鸾翔。
褚君妍姿媚人眼，晚岁亦复兀老苍。
薛君风味宁不好，未免籍湜屡仆僵。
太宗天性好儒翰，右军墨宝三千张。
君臣刻意事摹仿，往往一造夫子堂。
终然却视不可及，长松贞洁白玉刚。
以言其体莫减增，以言其健不屈强。
以言其肌不露骨，以言其媚中含霜。
仙人溷迹在尘世，欲自揜晦终遗光。
岂如今人作潇洒，曼肤平胁施罗裳。
安得刀圭换凡骨，飞上青天原此术。
病中得颜子书并见示诸作一首
王廷陈（明代）

卧病当寒景，空斋正尔思。五禽终日戏，双鲤远方贻。

久著潜夫论，初传少女碑。君才犹不用，如我复何悲。
自咏绝句
陆游（宋代）

不沦鬼录不登仙，游戏杯觞近百年。
小市跨驴寒日里，任教人作画图传。
送练中丞遗裔归家（有引）
谢肇淛（明代）

燕山日黑黄尘起，金川门外鼓声死。
长乐宫为瓦砾场，殿庭流声成海水。
御史大夫练子宁，手持三尺干雷霆。
覆巢自分无完卵，一门百口归冥冥。
事去人亡二百载，芦荻萧萧余故垒。
长陵楸柏已十围，孤臣遗骨今安在？钓龙台下水可楫，新
宁城东山<山截>鹥。
灌园谁能识法章，佣肆犹堪藏李燮。
一日天回地转时，千金购出练家儿。
若敖之鬼终不馁，行路闻之皆歔欷。
我登钟陵山，遥望石头城。
宁为孝孺死，不作陈瑛生。
为君慷慨终一曲，悲风飒飒江波绿。
大军次永昌有作
阿桂（清代）

王师毋尽杀，胁从贷余生。一将功何有，千军怒未平。

投戈收战骨，撤幕返春耕。仰喜皇心慰，边陲已息兵。
郭子仪
徐钧（宋代）

身佩安危三十年，谗锋虽中节弥坚。
古今多少功名在，谁得如公五福全。
闻蛩
陆游（宋代）

稽首周公万世师，小儒命薄不同时。
秋虫却是生无憾，名在豳人七月诗。
秋晚
郑梁（清代）

斜阳平楚风烟乱，新月遥村鸡犬微。好与邻翁争席罢，其如客邸带愁归。

疏萤暗落青苔井，野火孤明白板扉。多少惊心荣辱事，秋江拟付钓鱼矶。
辨师鼓琴
程俱（宋代）

上人芒屦麻为衣，常脩如幻三摩提。但依三业作供养，坐见八德金沙池。

是中宝网间行树，微妙音出难思惟。师从定观起奋迅，写之三尺桐与丝。

枯桐■然若空谷，人倚绳床支槁木。枯桐枯木静相向，中有世间无尽曲。

曲中有曲非宫商，及门但觉声琅琅。罢琴一笑各挥手，庭树微风清夜凉。
赭亭山白云寺
韩淲（宋代）

扶舆窈窕入山家，一道溪流浅见沙。春色不因寒意少，冷烟和雨澹梅花。
山居杂诗九十首
曹勋（宋代）

春雪翳重霄，寒雨连日夜。
不辍兽炭炽，甚恐庭花谢。
疏帘莫御冷，炉焚屡成灺。
寒食数日间，春事求诸野。
听琴
孟郊（唐代）

飒飒微雨收，翻翻橡叶鸣。月沉乱峰西，寥落三四星。

前溪忽调琴，隔林寒琤琤.闻弹正弄声，不敢枕上听。

回烛整头簪，漱泉立中庭。定步屐齿深，貌禅目冥冥。

微风吹衣襟，亦认宫徵声。学道三十年，未免忧死生。

闻弹一夜中，会尽天地情。
和王褒咏摘花
宇文毓（南北朝）

玉椀承花落，花落椀中芳。酒浮花不没，花含酒更香。
送广文傅与砺佐天使安南
黎崱（元代）

尚书文史济时才，匹马仍随使客来。沧海龙飞天子诏，青冥鹤下赵王台。

诸溪篁竹参差动，五岭梅花准拟开。政使风烟殊百粤，未应佳句不能裁。
极寒
文同（宋代）

灯火宜冬杪，图书称夜长。帘钩挂新月，窗纸漏飞霜。

酒醴惭孤宦，皮毛逐异乡。谁知旧山下，梅艳满东墙。
吴江教院首坐索诗赋一首
孙觌（宋代）

石火光中客此身，只钻故纸敝精神。如今衰老浑无用，犹有虚名语世人。
恒德斋为开府明良公作 其五
吴当（元代）

侃侃闻孙，靖共在位。式谨尔常，以赞天子。
哭李尚书
杜甫（唐代）

漳滨与蒿里，逝水竟同年。欲挂留徐剑，犹回忆戴船。

相知成白首，此别间黄泉。风雨嗟何及，江湖涕泫然。

修文将管辂，奉使失张骞。史阁行人在，诗家秀句传。

客亭鞍马绝，旅榇网虫悬。复魄昭丘远，归魂素浐偏。

樵苏封葬地，喉舌罢朝天。秋色凋春草，王孙若个边。
集古十二首 其五
李俊民（金朝）

谁家红袖倚江楼，白袷行人又远游。今夜不知何处泊？青山万里一孤舟。
赋白马祠送曾照磨领兵防龙泉寇
刘崧（元代）

将军骑白马，朝出西门道。初日射旂竿，秋风动原草。

问君此何之，鞍马甚光仪。新承大夫命，去逐红巾儿。

笳鸣武溪曲，鞭指石州路。手持白羽箭，却射林间虎。

深行五十里，提卒三千人。定摧中军帐，独清西北尘。

丈夫誓杀贼，老剑耀如雪。箫鼓城南楼，归来宴明月。

送君白马祠，因吟白马篇。殷勤折杨柳，赠比珊瑚鞭。
峡山飞来寺
章得象（宋代）

澄江诘曲峡中天，远使归时驻画船。
久别忽经星一纪，暂来才见月三弦。
劳生草草真徒尔，陈迹依依亦怆然。
回首越城何处是，山南渺莽祇云烟。
拟明月皎夜光
王立道（明代）

流火下西极，蟪蛄鸣东厢。凉飙夺炎热，白露凝清光。

百草非故色，木叶萎以黄。昔与二三子，学道欣同方。

翻然弃旧好，振羽高云翔。河汉不可涉，织女空七襄。

人心异于面，相知安得长。
王黄华山水小景二首 其一
陆文圭（元代）

试问沧洲渔叟，长松山崦谁家。终日拿舟不语，江风吹老芦花。
翁丈柔中同侄昭文相访留两日既别赠以诗
林亦之（宋代）

委巷无过客，明灯迎此翁。
欢欣屐齿折，羞涩酒瓶空。
烧芋随家法，论诗到国风。
胡麻煮清枣，更拟故人同。
观出日
李廌（宋代）

苍崖观出日，依稀自扶桑。
初如浴咸池，苍苍或凉凉。
渐若宾阳谷，赫赫复煌煌。
海滨升霞彩，贯地万丈长。
摄提御天衢，一照明万方。
不愿发五色，不必呈九光。
无用现重轮，无贵珥青黄。
吾心愿吾君，盛德如朝阳。
照临冒下土，威名烛无疆。
不复迭而微，常进炽而昌。
蚁行理虽切，丸跳比亦狂。
病夫喜壮观，蓬心遂恢张。
异时环堵宫，但见生东墙。
泊扬州忆先虞
欧芬（明代）

扁舟归驻广陵城，回首遥空隔汉京。地控淮徐漕路转，天连吴汉海云平。

高天夜月仍闻笛，琼观春风但记名。最忆往年家水部，官梅重有古人情。
小园社集主宾凡八人是日雨分得衫字
孙继皋（明代）

焚鱼早署碧山衔，舞鹤疑开滴水岩。洞有桃花能自发，门多芳草不教芟。

春风旧巷宜初服，昼雨深堂黯客衫。坐列八公惟此会，淮南诗赋满瑶函。
题南京守备太监晏公卷
林文俊（明代）

清名俭德重当时，道路人传即口碑。全陜山川遗爱在，留官管钥旧臣宜。

门无杂客迹如扫，案有残书手自披。几疏乞骸恩未许，朴忠应结九重知。
感咏二十首 其三
李时行（明代）

吾爱陶彭泽，达观忘俗筌。一官但适意，不为生产牵。

饥时出门去，乞食向人前。有则喜留客，鸡黍长开筵。

故人或见惠，悉付酒家钱。遇饮即求醉，且了一日缘。

万事不著念，平生任自然。清风在五柳，今古慕高贤。
挽石应之提刑 其二
孙应时（宋代）

芹泮青灯夜，山亭皂盖春。重更双使节，总为两淮民。

德意人人浃，工夫事事新。帝城车马外，才此寄经纶。
春日馆中即事五首 其二
王安中（宋代）

暄寒稀复故人书，好在山中旧酒垆。端欲梦从三径去，方床投枕展龙须。
西湖月（探梅）
黄子行（宋代）

初弦月挂林梢，又一番西园，探梅消息。粉墙朱户，苔枝露蕊，淡匀轻饰。玉儿应有恨，为怅望东昏相记忆。便解佩、飞入云阶，长伴此花倾国。

诗腰瘦损刘郎，记立马攀条，倚阑横笛。少年风味，拈花弄蕊，爱香怜色。扬州何逊在，试点染吟笺留醉墨。谩赢得、疏影寒窗，夜深孤寂。
偈颂一百二十三首 其四十
释普度（宋代）

花簇簇，锦簇簇。吟不足，咏不足。的的无弦琴上曲。
和邑宰韵
江贽（宋代）

一室萧然傍水湾，自知穷达不相关。钓鱼溪绕黄沙路，种粟原通白马山。

有命幸逢天子诏，无才休望啬夫纶。佳篇劝奖非吾事，已许巢由厕有班。
山行行歌十首
周文璞（宋代）

中峰道士蕊珠丹，曾与神仙玉炼颜。
见说醉来烧隐诀，药炉萧瑟卧空山。
送孙立之赴广西
王安石（宋代）

十年一别两相过，前想悲欢慷慨歌。
穷去始知风俗薄，静来犹厌事机多。
相期鼻目倾肝胆，谁伴溪山避网罗。
万里辛勤君旧识，重江应亦畏风波。
句
陶弼（宋代）

休哉退公后，日与猿鸟共。
题诗长老壁
杨时（宋代）

维摩病士意超然，边腹便便但昼眠。
共说平时忙底事，烹茶煮药过残年。
杜允胜偕陆子潜兄弟携酒至园亭
王鏊（明代）

寻山何用过城西，屋后巉岩且共跻。高柳暖风初罢絮，曲阑疏雨不成泥。

洛中雅自推三嘏，王所端宁止一齐。独乐有围今共乐，不妨诗酒日相携。
送沿江制使姚橘州尚书自金陵赴召三首
陈著（宋代）

当年赤手战南宫，道眼收归造化中。
欲把一陶成异日，已教两度受春风。
登门英俊知何限，著意孤寒却最丰。
但愿身如秋后菊，橘州深处寄霜丛。
李养源自号蒙泉求诗于东包某作此以赠之
包恢（宋代）

水象童蒙，以出伊始。
泉乃白水，出自艮止。
天一初生，纯一清明。
厥初始达，犹元而亨。
当其蒙稚，涓涓犹细。
及其渐进，混混未上。
如玉与珠，不曰白乎。
如冰与雪，湛不可污。
反求诸己，心正如是。
有生之初，纯白纯懿。
养之於蒙，作圣之功。
大人不失，与赤子同。
圣如夫子，皜彻表里。
溥博渊泉，浩浩渊渊。
皓如银河，月流星连。
仰观先圣，本同一性。
自始失养，遂终失正。
气或杂之，内欲蔽伊。
官或不思，外引远而。
蒙反成失，白反变黑。
黑水西流，清渭南隔。
君在家庭，羽若少成。
异彼污世，同流浊泾。
外引内欲，永绝勿赎。
蒙养宜深，洊羽宜熟。
濬发尔源，如发蒙然。
放乎四海，波涛际天。
学有源委，海可至矣。
所不然者，有如白水。
云谷八咏为乡人袁仲玉题 其二 竹径清风
韩雍（明代）

一径深栽竹万竿，清风潇洒逼人寒。知君高节真相似，莫厌频频岁晚看。
读林去华居厚主簿省题
五迈（宋代）

病夫夜不眠，五鼓始交睫。
懒起比吴蚕，清梦飞庄蝶。
恭承高轩过，不及倒屣接。
惠我百篇诗，珠玑何炜烨。
五言比长城，一望皆危堞。
壮如广陵用，悲似阳关叠。
音韵最清圆，格律尤妥帖。
登坛裨将降，咒水小巫怯。
永嘉富人物，往躅足追蹑。
经术止斋陈，文章水心叶。
林君游其门，早负贤关箧。
乡校设皋比，户外纷屦屧。
科目苦无凭，取舍如渔猎。
人纲多弱翰，上钩希巨鬣。
西廊上奏篇，甲第仅书捷。
低头矮屋中，壮气不萎{上共下尔}。
研朱点周易，修此清净业。
焚香读楚词，时作真行帖。
台府岁举员，求者有挟。
孤士乏梯媒，刚肠羞妇妾。
诸公纵怜才，或被权势劫。
谁能推挽之，士论得换惬。
初至崖州吃荔枝
释德洪（宋代）

口腹平生厌事治，上林珍果亦尝之。天公见我流涎甚，遣向崖州吃荔枝。
凌风楼怀古
丘逢甲（清代）

依旧危城隐雾中，丽谯残榜署凌风。逃亡君相成行国，破碎河山失故宫。

地似西台宜痛哭，客归南峤怆孤忠。欲移卦竹栽千本，遍洒天涯血泪红。
九诵·舜祠
鲜于侁（宋代）

道历山兮逶蛇，思古人兮感叹。
并储胥兮肃止，仰曾晻暖。
兽何鸣兮林中，鸟何悲兮山上。
木何为兮不剪，草何为兮茂畅。
帝之神兮在天，帝之德兮在人。
物具兮四海，心粗兮一纯。
采秀实兮山间，摘其毛兮涧底。
玉醴湛兮琼茅，肴修杂兮兰茝。
乐备兮九奏，凤舞兮仪韶。
人骏奔兮如在，君卒享兮神交。
三文主席刘兄翼运相别
林希逸（宋代）

百尺刘墙未易窥，笔无尽思信瑰奇。早闻大字书毡墨，肯为三文坐虎皮。

注脚根株谈未了，状头名第久相期。锦衣归后如相访，却要重论芣苢诗。
怀旧山（一作沧浩诗，题云留别嘉兴知己）
皎然（唐代）

一坐西林寺，从来未下山。不因寻长者，无事到人间。

宿雨愁为客，寒花笑未还。空怀旧山月，童子念经闲。
喜景仁直秘阁
司马光（宋代）

延阁屹中天，积收云汉连。
神宗重其选，国土此为偏。
夫子岷嶓秀，声名俊造先。
清标峻不及，胜气驶无前。
待价犹怀璧，临歧肯著鞭。
介推不求显，张季久主迁。
玉槛钩陈上，丹梯北斗边。
帝容瞻日角，宸翰照星躔。
职秩曾无贵，光华在得紧。
公卿殊未晚，尚少买臣年。
高宗建炎初祀昊天上帝
佚名（隋代）

治极发闻，不瑕有芬。
嘉玉陈幣，神国欣欣。
诚心昭著，钦恭无文。
以妥以侑，笃祜何垠。
寄华祖芳隐君
秦旭（明代）

帘幕捲斜曛，沈香手自焚。高风振颓俗，幽思发清文。

鹤外看湖草，鸥边步野云。年来厌形役，自愧不如君。
田家女
吴可（宋代）

两两垂髫窈窕娘，含差无语莳青身。
翻思贵室千金女。笑倚红楼抹晓妆。
佛牙山
胡鉴（宋代）

烈火烹煎沸鼎游，梦回渐觉此身浮。坐忘三载蕉中鹿，卧护一帆天际舟。

要识此心如止水，尽将尘迹送牢愁。荆溪莓藓青无恙，待与石亭三日留。
寄贾平章
徐清叟（宋代）

扑面京尘鬓影华，杜鹃声底客思家。久陪宰相堂中食，五拜夫人庙里花。

和气薰蒸由地主，孤根容易发天葩。双壶走迸悭琼报，聊寄头纲六饼茶。
霜花腴·北行戒期，留别南中旧雨。用君特韵
李岳瑞（清代）

过江倦客抚鬓丝，浮名误我儒冠。经醉湖山，漂波萍絮，天涯去冠都难。

故园梦宽。正雁飞、黄菊霜前。向长安、更觅巢痕，暮云高处不胜寒。

京洛俊游星散，换无情一碧，树树新蝉。丹阙尘昏，金台秋悄，兰成赋笔慵笺。

月明系船。听四弦、愁对娟娟。寄相思、付与吴鸿，远书和泪看。
悲青坂
杜甫（唐代）

我军青坂在东门，天寒饮马太白窟。
黄头奚儿日向西，数骑弯弓敢驰突。
山雪河冰野萧瑟，青是烽烟白人骨。
焉得附书与我军，忍待明年莫仓卒。
题怒吴楼 其二
屈大均（明代）

绝代髯超逸，名高季汉书。千秋犹讨贼，百战未宁居。

豚犬魂安在，蛟龙气有馀。东吴尤可怒，乘势窃皇舆。
送舍弟
杜荀鹤（唐代）

我受羁栖惯，客情方细知。好看前路事，不比在家时。

勉汝言须记，闻人善即师。旅中无废业，时作一篇诗。
题伯时画观鱼僧
黄庭坚（宋代）

横波一网腥城市，日暮江空烟水寒。
当时万事心已死，犹恐鱼作故时看。
送支立司训京闱较艺毕还毗陵
倪谦（明代）

麟经褒贬究宣尼，较艺京闱属命题。深院下帘朝品藻，明窗批卷晚然藜。

桂香偏喜从人折，日色宁教过眼迷。乡榜已开公道显，此行清誉许谁齐。
送晃告院得南康
危稹（宋代）

我是康庐旧冷官，梦魂今尚忆云端。
山将草色到天碧，泉带松声出谷寒。
仙观几年留鹤隐，古潭有日起龙蟠。
中君肯着诗料理，乞我蛮笺半幅看。
古钓台歌送阮阅休美成沿檄浙东
程俱（宋代）

饿夫一往西山空，攫金胠箧清昼同。东方作矣事何若，玉柙未解裙襦中。

排肩炙手日卓午，暮夜掉臂日送西飞鸿。谓言冰壶不受污，正似马耳经东风。

我思一人，去我千载，乃在浙水之东富春濑。山嵚岖兮矗云汉，溪流喧豗白石乱。

濑声尽处万寻碧，蟠蜒蜿兮守斯人之故宅。旁人指山名钓台，下视九土氛黄埃。

投竿百犗何足道，直拂三珠挂瑶草。彼一人兮皎独立，清风为神冰为骨，佩琼蕤兮结明月。

纫蘅兰以荐枕兮，服龙渊之无缺。羊裘蒙茸溪水旁，大胜被衮升明堂。

刘秀发兵诛不道气，厌昆阳才一扫。登床抚腹坐太息，始信赤符非至宝。

君房素痴定不痴，致位鼎足何其危。阿谀顺旨腰领绝，安知直言身见杀。

我昔客新定，挂帆七里滩。整冠拜祠下，岩岩千仞层台巅。

神游八海极，彷佛聆其语，但觉万古松风寒。滔滔举世无不可，正自丧我非毋我。

严滩水清山翠微。贪廉懦立归来兮，奎蹄絮缝不可以久栖。
送郭六侍从之武陵郡
刘长卿（唐代）

常爱武陵郡，羡君将远寻。空怜世界迫，孤负桃源心。

洛阳遥想桃源隔，野水闲流春自碧。花下常迷楚客船，

洞中时见秦人宅。落日相看斗酒前，送君南望但依然。

河梁马首随春草，江路猿声愁暮天。丈人别乘佐分忧，

才子趋庭兼胜游。澧浦荆门行可见，知君诗兴满沧洲。
送张栩扶侍之睦州（此公旧任建德令）
刘长卿（唐代）

遥忆新安旧，扁舟复却还。浅深看水石，来往逐云山。

入县馀花在，过门故柳闲。东征随子去，皆隐薜萝间。
西倅厅冰雪楼次韵
王柏（宋代）

我生山水窟，一静了万境。
登临始识奇，已与凡目并。
大哉飞跃间，一物具一性。
冰雪有妙理，言言苦难听。
开藏古制存，以抑扬气骋。
稜稜六花严，中有生意莹。
非贞曷为元，妙干舒惨正。
燮调不可偏，相资不相病。
阳和一以泄，品彙反不竞。
新正冰雪清，洗濯炎蒸净。
阴痼一阳微，震裂万蛰儆。
酬酢极变态，不失本来静。
一楼驾高明，俯仰动微省。
深恐神鉴昏，万事如捕影。
缲藉严冷名，赓歌岁寒咏。
即此友求心，已见无不敬。
行到百尺头，脚力须用劲。
泛莲花潭同柯绳书
吴玉麟（清代）

秋泠万顷夜偏清，小艇凌虚一棹轻。荷芰凋残香气减，鱼龙寂寞浪花平。

月侵芦苇如霜白，风洒蒲菰作雨声。北斗渐低银汉浅，客星犹傍少微明。
次韵蒋颖叔二首 其一 扈从景灵宫
苏轼（宋代）

道人幽梦晓初还，已觉笙箫下月坛。风伯前驱清宿雾，祝融骖乘破朝寒。

英姿连璧从多士，妙句锵金和八銮。已向词臣得颇、牧，路人莫作老儒看。
诉衷情·宝月山作
仲殊（宋代）

清波门外拥轻衣。杨花相送飞。西湖又还春晚，水树乱莺啼。闲西宇，小帘帏。晚初归。钟声已过，篆香才点，月到门时。
又绝句
韩维（宋代）

芙蓉落尽荷叶黄，西风测测梧桐凉。
岁登讼息休吏早，林间独坐歌还乡。
抱膝轩为朱宗良赋
黎民表（明代）

五岳风期杖屦赊，一轩青薜寄幽遐。坐临章水双流玉，窗落西山半面霞。

书带渐成阶下草，綵毫还作梦中花。躬耕莫问南阳事，千里名驹在帝家。
入昌松东界山行
高适（唐代）

鸟道几登顿，马蹄无暂闲。
崎岖出长坂，合沓犹前山。
石激水流处，天寒松色间。
王程应未尽，且莫顾刀环。
送从弟广东归绝句
权德舆（唐代）

夏云如火铄晨辉，款段羸车整素衣。

知尔业成还出谷，今朝莫怆断行飞。
古庙
王令（宋代）

古庙隆隆敞庭扉，风雨剥壁黦柱榱。
我来安知神所依，穹堂窸窣风旛旗。
神君庞躯突须眉，视我睨睚坐倨箕。
惕烁观者骇不怡，群鬼後先张福威。
直东之厢步逶迤，且益所见怪可嘘。
马牛羊犬杂豕鸡，或戴以首旁四支。
间有人面身亦非，老祝趋前为众词。
口吻嗫嚅言嗢吚，称别状类顾东西。
唱号名字分何谁，空虚冥寞非所期。
岂亦以此为人尸，视其肤革已彪狸。
宁有中反恬肝脾，又有机器身挈持。
传言疠疫此乃资，古之日行历虚危。
犹恐盛阴鬼所随，磔傩於门驱使驰。
今安取此庙以祠，不念延虐殆尪羸。
农凶年多苦饿饥，苟幸得饱不择祈。
来则拜叩尽敬只，幸天之泽偷自归。
民德且恐报之时，餗肴丰鲜牲鱼肥。
欲奠以献更濯卮，进谢千语拜百低。
工鼓於庭巫舞衣，祝传神醉下福禧。
农谢神去祝彻之，庭前匕割弃余遗。
鹄乌下争趁不飞，回顾神面如故时。
意者不为祭谢移，鸣呼神固非吾知。
舟泊铜盆湖寄别舍弟季高 其二
左宗植（清代）

朝发碧湘门，暮宿巴丘湖。吾乡盛风骚，良日怀三闾。

龙舟截狂盛，士女殷且都。钲鼓鸣渌水，楝裹沈芳腴。

我心感佳节，我行方远徂。以我恋家山，知子怀征夫。

前年泣麻衣，去年哭张媭。哀哀松塘兄，宿草成荒墟。

仍岁骨肉恩，酸涕洒欲枯。死者宿草积，生者抟沙如。

风雨黄陵舟，残镫明菰蒲。万感并遥夕，江流为呜呜。
袁公济和刘景文登介亭诗复次韵答之
苏轼（宋代）

昏昏堕醉梦，奈此六月溽。
君诗如清风，吹我朝睡足。
登临得佳句，江白照湖渌。
袖手独不言，默稿已在腹。
是时风雨过，蔼蔼云归麓。
疏星带微月，金火争见伏。
惜哉此清景，变灭不可逐。
归来读君诗，耿耿犹在目。
却思少年日，声价争场屋。
文如翻水成，赋作叉手速。
秋风起鸿雁，我亦继华躅。
那知君蹭蹬，独泣荆山玉。
相见南新道，青衫垂破幅。
早知事大缪，恨不十年读。
莫嫌冯唐老，终胜贾谊哭。
今年复为僚，旧好许重续。
升沉何足道，等是蛮与触。
共为湖山主，出入穷涧谷。
众驰君不争，人弃我所欲。
何时神武门，相约挂冠服。
次临封八景韵 其八 猿岭飞泉
叶高（明代）

灵猱攀陟直摩天，擘漏银河半派泉。惊燕拂云开晓霭，随龙挟日洗初圆。

遥分万斛金茎露，注满一竿严子川。是处桔槔人力苦，麟山汪泽独天然。
海门歌
王士祯（清代）

岷峨东下江水长，远从井络来吴乡。奔涛万里始一曲，古之天堑维朱方。

北界中原壮南纪，鱼龙日月相回翔。中流一岛号浮玉，登高眺远何茫茫！

长空飞鸟去不尽，江海一气同青苍。山外两峰远奇绝，双阙屹立天中央。

左江右海辨云气，如为八裔分纪疆。江流到此一缚束，早潮晚汐无披猖。

烛龙晓日出云海，山光照曜连扶桑。年来海戍未停罢，峨舸大舰来汪洋。

胡豆洲前起烽火，徒儿浦上披裲裆。古闻京口兵可用，寄奴一去天苍凉。

我愿此山障江海，七闽百粤为堤防。作歌大醉卧岩石，起看江月流清光。
浣溪沙
袁易（元代）

江上芹芽短试春。去年燕子定巢频。数朝风伯但消尘。莫问孟桓谁驾御，只缘嵇吕自情亲。平生我亦不羁人。
懒出
白居易（唐代）

慵游懒出门多掩，纵暂逢迎不下堂。
不是向人情渐薄，病宜闲静老宜藏。
雪中会孙洙舍人饮王氏西堂戏成三绝
苏辙（宋代）

新岁逼人无一日，残冬飞雪已三回。
百分琥珀従君劝，十里琼三走马来。
南国高人真巨源，华堂邂逅接清樽。
十年一见都如梦，莫怪终宵语笑喧。
倾尽香醪雪亦晴，东斋醉卧已三更。
佳人不惯生疏客，不尽清歌宛转声。
夜坐
陆游（宋代）

流落知闻绝，归休宠辱空。
酒狂宁限老，诗思正须穷。
活火生新焰，残灯委碎红。
平生会心处，正在兀然中。
北征随驾誓师鸣銮戍
金幼孜（明代）

周宣驱猃狁，汉室靖楼烦。战伐需良将，神谋仰至尊。

皇威开大漠，仙伏御曾氛。壮士心如虎，争图报国恩。
水居漫兴 其十
高攀龙（明代）

山人别无妄念，三余两饭便足。穜成百树梅华，此是穷奢极欲。
涤砚
艾性夫（元代）

淙淙瀑布泉，濯濯刷丝石。
坐令黟川漆，涨作梁州黑。
以涅定不缁，欲玄终尚白。
适与吾道同，持归试新墨。
七月初一日晚大恶风而雨
方回（元代）

焦原沸泽火云红，忽变煤炲漆暮定。
定谪毒龙移旧穴，并驱奇暮助狂风。
落泥朱实争残果，劈瓦青株惜半桐。
审雨堂中知是梦，未须豪横诧衰翁。
书高漫士为道人游月窗作水墨图
王恭（明代）

兹山连峰势磅礴，空翠濛濛坐中落。始悟方壶醉里涂，复讶商公兴时作。

竹涧堂临溪水滨，龙门墨客问通津。相逢大醉仙家酒，戏墨持归鹤上人。

鹤上仙人与山好，每见此山应绝倒。云断嵩丘少室閒，龙鸣华顶天台早。

我亦平生苦爱山，尘缘未割竟何颜。愿随飞落花源去，一见秦人遂不还。
听鹤山居十咏分题五首 其二 印月池
史鉴（明代）

皎皎天上月，照此池中水。运行无停机，容光亦鉴止。
铅山
喻良能（宋代）

三月春风暖更飘，满山嫩绿正娇娆。
几声劝我脱破袴，何处撩人婆饼焦。
甘旨仅能供素发，涓埃未有答皇朝。
吾庐惭近亦堪喜，试把白醪倾绿瓢。
舟中贻赵野云之官三衢
释居简（宋代）

笑君吟似饮中歌，船贴清溪翠卷罗。梦枕熟时忺昼永，午阴团影得凉多。

官非奉礼宁如贺，家岂扬州旧姓何。试问柯山棋一局，不知曾烂几人柯。
送廖八下第归衡山
欧阳修（宋代）

曾作关中客，尝窥百二疆。
自言秦陇水，能断楚人肠。
失意倦京国，羇愁成鬓霜。
何如伴征鴈，日日向衡阳。
宿邯郸馆寄马磁州（一作宿邯郸寄磁州友人）
张籍（唐代）

孤客到空馆，夜寒愁卧迟。虽沽主人酒，不似在家时。

几宿得欢笑，如今成别离。明朝行更远，回望隔山陂。
小孤二绝句
李流谦（宋代）

瑶池缥缈是吾家，尝忆清觞覆九霞。
雾鬓风鬓天下饰，可须人世俗铅华。
跋子瞻和陶诗
黄庭坚（宋代）

子瞻谪岭南，时宰欲杀之。
饱吃惠州饭，细和渊明诗。
彭泽千载人，东坡百世士。
出处虽不同，风味乃相似。
春晓寻山家
释文珦（宋代）

石涧寒流不尽，茅檐宿雨初晴。
幽客眠云未起，四时鸟弄春声。
再答二阕 其二
韩琦（宋代）

退谋休洛勇难攀，性得清虚不在山。十亩足居应慕白，一瓢犹乐直师颜。

谁论世路风波恶，渐见仙家日月闲。我亦安阳蜗舍就，羡君殊欲幅由还。
送天台陈庭学序
宋濂（明代）

西南山水，惟川蜀最奇。然去中州万里，陆州剑阁栈道之险，水州瞿塘、滟滪之虞。跨马行，则篁竹间山高者，累旬日不见其巅际。临上而俯视，绝壑万仞，杳莫测其所穷，肝胆为之悼栗。水行，则江石悍利，波恶涡诡，舟一失势尺寸，辄糜碎土沉，下饱鱼鳖。其难至如此。故非仕州力者，不可以游；非材州文者，纵游无所得；非壮强者，多老死于其地。嗜奇之士恨焉。

天台陈君庭学，能为诗，由中书左司掾，屡从大将北征，州劳，擢四川都指挥司照磨，由水道至成都。成都，川蜀之要地，扬子云、司马相如、诸葛武侯之所居，英雄俊杰战攻驻守之迹，诗人文士游眺饮射赋咏歌呼之所，庭学无不历览。既览必发为诗，以纪其景物时世之变，于是其诗益工。越三年，以例自免归，会予于京师；其气愈充，其语愈壮，其志意愈高；盖得于山水之助者侈矣。

予甚自愧，方予少时，尝州志于出游天下，顾以学未成而不暇。及年壮方可出，而四方兵起，无所投足。逮今圣主兴而宇内定，极海之际，合为一家，而予齿益加耄矣。欲如庭学之游，尚可得乎？

然吾闻古之贤士，若颜回、原宪，皆坐守陋室，蓬蒿没户，而志意常充然，州若囊括于天地者。此其故何也？得无州出于山水之外者乎？庭学其试归而求焉？苟州所得，则以告予，予将不一愧而已也！
大将 其六
徐时栋（清代）

海上危峰镇不移，地形天险界华夷。雄关已击重门柝，间道曾无一旅师。

晋国山河原表里，卫公阵卒太支离。平倭尚有前朝碣，斜日昏黄总制祠。
十月菊
潘牥（宋代）

夕阳西去一凭栏，眼底黄花自岁寒。
姚魏终皆非正色，请君细把楚骚看。
求言
孔平仲（宋代）

人多护所短，孰肯告之言。不自聪明广，何由道义尊。

知非君子趣，文过鄙夫存。安得同心友，相攀至圣门。
题文伯仁松冈竹坞图即用其韵
弘历（清代）

椿槿休论大小年，林泉佳处每陶然。看予杖策石桥度，笑煞瞿昙论四缘。
常爱东坡去年花落在徐州对月酣歌美清夜今夜黄州见落花小院闭门风露下二诗因即其韵聊寄目前 其一
李之仪（宋代）

老来不惯离家久，独卧一庵今八夜。抵搔十爪垢已满，降伏千魔心未下。

荧荧病眼日更昏，皎皎孤怀谁与泻。恨无鸾帐与谁俱，独有筇枝伴身亚。

华严性海偶深味，兜率陀天聊复借。平生好书陋颜柳，近日作诗几沈谢。

百年旅梦行将觉，万里家园犹未舍。妄缘傥或未尝胆，佳境安得如食蔗。

从来少味燕偏知，早已忘机鼠休怕。行当遂作重屏图，阘茸凡材任讥骂。
题石井
张嵲（宋代）

精蓝负东岑，奇石护山麓。
嵁岩如车轮，一镜方黛蓄。
沉沉不动容，澹{左氵右颓}立山木。
日射翠气浮，游鳞翻寸玉。
泉边群石润，净映僧房绿。
庐阜势相高，鱼龙争起伏。
奇章昔好此，忽弃不见录。
青丛晚花明，涧草幽气馥。
树深春去远，景至夏方燠。
此地风长清，萧萧似秋肃。
南来眇万里，云峤几经目。
安知绝世境，在此近山腹。
超遥轻前游，慷慨谢双足。
向非来远客，所见信跼趣。
宁非造物意，设此慰羇束。
人世足埃氛，山林有高躅。
何当襆被来，共此岩下宿。
酬雪湖雨中见怀仍前韵
谢迁（明代）

闷怀仍逐雨声还，淅沥虚檐醉梦间。村牧路迷寒荷笠，海艘帆重暮归湾。

湖添水色思君远，窗掩梨花伴我閒。乘兴欲寻双短屐，出门预恐踏泥艰。
余为华阳违法三直事制置使公牧都漕两使者以
程公许（宋代）

拄笏西山兴已浓，蚌溪邀我采芙蓉。
客游旧有诗盟在，迷惘冷新添野庸。
世路今方悲梗塞，家山暂许乐从容。
等间袖手棋枰外，紫电中宵掣剑锋。
大慧佛日禅师赞
释广闻（宋代）

闻薰风南来时，和赃捉获。向树倒藤枯处，覆水难收。

勘破元禅，楪子饤底青虾蟆。脱得圆悟，胸次用底活马骝。

横三尺竹篦，气索列祖。翻四河雄辩，贯通九流。薄四海内外，罔不中伤。

旷百世上下，其谁与俦。区区作是说者，如一尘之微，又何能重轻乎山丘。
秋兴 其二
袁天麒（明代）

飘蓬踪迹怕逢秋，万里乾坤万里愁。半夜西风云外笛，满天明里水边楼。

感时独抱思亲恨，用世难忘报国忧。曾向洞庭湖上过，笑将琴剑避沙鸥。
咏梅 其一
方国骅（明代）

汉宫颜色十年癯，白首春心梦有无。幽谷渺然徒自托，冰壶较尔意谁孤。

更防戎马犹含碧，不语黄昏独握珠。东阁杜陵若相忆，美人原住远山隅。
题贺水部书画五首 其三
汪藻（宋代）

眼见嘉平忍更论，当时爵里至今存。子真何苦更名姓，白首区区守市门。
送戴中丞归 其二
王廷陈（明代）

归去岂不乐，聊为留滞吟。竟何污白壁，暂亦铄黄金。

以我常失意，于君倍感心。谗人行且得，安可老云岑。
武太常贞母太常是遗腹子
李攀龙（明代）

令子清标领太常，持衡东省旧为郎。才因藻镜知秋水，胎本明珠产夜光。

天上旌旂悬日月，人间竹帛映冰霜。虽然燕赵多奇士，已让高风在北堂。
望孤石诗
鲍照（南北朝）

江南多暖石，杂树茂寒峯。
朱华抱白云，阳条熙朔风。
蚌节流绮抱，辉石乱烟虹。
泄云去无极，驰波往不穷。
啸歌清漏毕，徘徊朝景终。
浮生会当几，欢酌每盈衷。
登莒子台
穆脩（宋代）

莒国丘垄在，莒台荆棘深。凭高一极目，怀古重伤心。

平楚苍烟暝，遇风白日沈。谁论客怀抱，灌木自悲吟。
西归
晁端中（宋代）

安得龙山潮，驾回马河水。水从楼前来，中有美人泪。
颂古十五首
释慧远（宋代）

接著一个半个，觅得三文两文。
谁知破布袋裹，许多弥勒世尊。
后大水行
厉同勋（清代）

南风连天吹不止，雨急翻江潮头起。村村打鼓防水来，城外忽添三尺水。

水汹汹，哀吾农。高田束手已无策，须臾又作蛟龙宫。

我来城边望，四野阴凄凄。群呼走登屋，屋倒不可栖。

残阳一角悲秋草，白骨千年终不保。有家还比无家愁，有田转羡无田好。

吁嗟乎！此日之灾更切肤，民隐不达将溃疽。县官恐，跄踉趋。

请蠲议赈语郡守，郡守不问民其鱼。越日郡守来，云是亲勘灾。

茫茫大水不得进，高田低田安在哉！君不见，大江边，惨呼天。

弃儿为蛇食，卖儿不值钱。挈老携幼饿且死，十里五里无人烟。

生年三十五，读书亦荷补。况今手无尺寸柄，未得与尔诉冤苦。

侧闻灾簿上有司，见之忍使将流离？民兮民兮听吾语，圣朝宽大尔所知。
白胡桃
李白（唐代）

红罗袖里分明见，白玉盘中看却无。疑是老僧休念诵，腕前推下水晶珠。
留赠山中隐士诗
周弘让（南北朝）

行行访名岳，处处必留连。遂至一岩里，灌木上参天。

忽见茅茨屋，暧暧有人烟。一士开门出，一士呼我前。

相看不道姓，焉知隐与仙。
赋梅
林靖之（宋代）

与月淡交连影瘦，于春无竞著花疏。细雨敛尘栖萼润，轻云度谷压香低。
偈十三首 其二
释法泰（宋代）

达得人空法空，未称祖师家风。体得全用全照，亦非衲僧要妙。

直须打破牢关，识取向上一窍。
逍遥乐
黄庭坚（宋代）

春意渐归芳草。故国佳人，千里信沈音杳。雨润烟光，晚景澄明，极目危栏斜照。梦当年少。对樽前、上客邹枚，小鬟燕赵。共舞雪歌尘，醉里谈笑。

花色枝枝争好。鬓丝年年渐老。如今遇风景，空瘦损、向谁道。东君幸赐与，天幕翠遮红绕。休休，醉乡岐路，华胥蓬岛。
常思惟大士赞 其十
释居简（宋代）

从闻思修，入三摩地。动静二相，了然不生。补陀小白花山上，弗听流莺啼一声。
临去书赠
嵩山女（唐代）

君子既执迷，无由达情素。明月海山上，秋风独归去。
外子游泮喜作
程素绚（清代）

兰闺香梦正沉沉，有客登门报捷音。黄卷十年酬苦志，青衫一领慰名心。

鹏程还望腾千里，驹隙须知惜寸阴。小婢娇痴偏作态，金花笑向鬓边簪。
水调歌头·平日几经过
张元干（宋代）

平日几经过，重到更留连。黄尘乌帽，觉来眼界忽醒然。坐见如云秋稼，莫问鸡虫得失，鸿鹄下翩翩。四海九州大，何地著飞仙。

吸湖光，吞蟾影，倚天圆。胸中万顷空旷，清夜炯无眠。要识世间闲处，自有尊前深趣，且唱钓鱼船。调鼎他年事，妙手看烹鲜。
相和歌辞。相逢行
崔颢（唐代）

妾年初二八，家住洛桥头。玉户临驰道，朱门近御沟。

使君何假问，夫婿大长秋。女弟新承宠，诸兄近拜侯。

春生百子殿，花发五城楼。出入千门里，年年乐未休。
逊国后赋诗
朱允炆（明代）

牢落西南四十秋，萧萧华发已盈头。
乾坤有恨家何在，江汉无情水自流。
长乐宫中云气散，朝元阁上雨声愁。
新蒲细柳年年绿，野老吞声哭未休。
句
宇文虚中（宋代）

有人若问南冠客，为道西山赋蕨薇。
清明日兴宗饮赵道士东轩
司马光（宋代）

佳游得令辰，过此不为春。
一境风光秀，万家烟火新。
燕初飞玉殿，草不染香轮。
逼水蒲牙短，围堤柳带匀。
纵谈高出古，落笔健生神。
日暮还醒去，林化应笑人。
偈颂一百六十首 其一四七
释宗杲（宋代）

冤有头，债有主。偶因失脚倒地，至今怨入骨髓。
日暖万年枝
王约（唐代）

霭霭彤庭里，沈沈玉砌陲。初升九华日，潜暖万年枝。

煦妪光偏好，青葱色转宜。每因韶景丽，长沐惠风吹。

隐映当龙阙，氛氲隔凤池。朝阳光照处，唯有近臣知。
移桃栽
司空图（唐代）

独临官路易伤摧，从遣春风恣意开。

禅客笑移山上看，流莺直到槛前来。
杂兴五首
权德舆（唐代）

丛鬓愁眉时势新，初笄绝代北方人。

一颦一笑千金重，肯似成都夜失身。

乍听丝声似竹声，又疑丹穴九雏惊。

金波露洗净于昼，寂寞不堪深夜情。

琥珀尊开月映帘，调弦理曲指纤纤。

含羞敛态劝君住，更奏新声刮骨盐。

乳燕双飞莺乱啼，百花如绣照深闺。

新妆对镜知无比，微笑时时出瓠犀。

巫山云雨洛川神，珠襻香腰稳称身。

惆怅妆成君不见，含情起立问傍人。
饯沈懋学时万参戎复起淮上
周沛（明代）

尔去当残腊，其如霜露何。
到时春草遍，随处故人多。
脱剑留燕市，题诗赠汨罗。
淮阳旧游地，取醉一高歌。
又和杨之美家琵琶妓
韩维（宋代）

杨君好古天下无，自信独与常人殊。勤身所营世或弃，反眼不顾我以趋。

彼其察物类有道，能取精妙遗其粗。官卑俸薄不自给，买童教乐收图书。

客来呼童理弦索，满面狼籍施铅朱。樽前一听啄木奏，能使四坐改观为欢娱。

有时陈书出众画，罗列卷轴长短俱。破缣坏纸抹漆黑，笔墨仅辨丝毫馀。

补装断绽搜尺寸，分别品目穷锱铢。以兹为玩不知老，自适其适诚吾徒。

岂无高门华屋贮妖丽，中挂瑶圃昆崙图。青红采错乱人目，珠玉磊落荧其躯。

苟非绝艺与奇迹，杨君视之皆蔑如，杨君好古天下无。
朝中措 九日小集，时杨世长将赴南宫
辛弃疾（宋代）

年年团扇怨秋风。愁绝宝杯空。山下卧龙丰度，台前戏马英雄。山今休矣，花残人似，人老花同。莫怪东篱韵减，只今丹桂香浓。
次韵师厚萱草
黄庭坚（宋代）

从来占北堂，雨露借恩光。
与菊乱佳色，共葵倾太阳。
人生真苦相，物理忌孤芳。
不及空庭草，荣衰可两忘。
寄所知
释智圆（宋代）

宠辱不关念，扬名日更新。但怜君道在，宁顾谪官频。

故国抛天外，全家寄水滨。堂空巢少燕，门冷谒无人。

直气终干斗，刚肠肯泣麟。逍遥轻嗣立，乾没笑安仁。

爱主长思阙，寻幽且养神。伴闲初种竹，出使旧埋轮。

佞舌终期断，民冤必为伸。他年修史传，谁可继清尘。
忆秦娥 饯春
蔡灿（清代）

香漠漠。月痕西坠银墙角。银墙角，央他漏鼓，把春耽搁。

自携残蜡牵罗幕。花须人泪飘零各。飘零各。今宵还好，恁拌眠著。
偕张清夫登道场何山
朱德润（元代）

松楸夹道云迷麓，细泉无声走空谷。扪萝倚磴行转缓，百折峰峦看未足。

鹧鸪泣雨山漫漫，悬崖老树苍虬蟠。登楼倚槛俯木末，漱泉汲涧分馀湍。

老僧延坐话夙昔，夜半谈空屡前席。自言久是兹山主，殿下长垣屡封植。

山头碧瓦如连环，曾闻仙客来云间。猿惊鹤怨知几许，伊吾声断愁空山。

明朝烟雨开晴旦，折花临水春将半。我亦归山读故书，何必怀仙生浩叹。
忆彭头山
胡楚材（宋代）

久客倦行役，故山安在哉。
松竹读书室，水石钓鱼台。
明月照归梦，西风吹酒杯。
亭亭篱下菊，寂寞为谁开。
枕上
晁说之（宋代）

人间百感未能休，欲语无情谩九州。
楼上角声山上月，共人割据一端愁。
笠泽亭
刘嘉谟（宋代）

荷笠扁舟上，持纶巨泽中。
无劳问名字，便是此亭公。
同赋梅花十二题·江村
王铚（宋代）

竹篱茅屋江郊路，未肯斗妆尘市间。
小朵飘零水风晚，又随残月落关山。
晓镜四吟有记
章甫（宋代）

屴崱峰高寺涌泉，松阴翠粒破晴烟。灵源有隙能开窍，喝水无声不闹禅。

石鼓风鸣青嶂外，通霄路在白云边。人间亦有蓬莱景，到此登临即是仙。
冬至夜发峡州舟中作
范成大（宋代）

舟中万里行，灯下一阳生。不减在家好，都忘为旅情。

霜乾风愈劲，云淡月微明。况有诗兼酒，樽前莫问更。
读本朝事有感十首
刘克庄（宋代）

若纳希文受责均，前贤初岂有冤亲。
暮生颍上还惆怅，引起无穷射羿人。
鹊桥仙
沈端节（宋代）

怀人意思，悲秋情绪，长是文园病后。蛛丝轻袅玉钗风，想花貌、参差依旧。

无穷往事，一襟新恨，老泪淋浪卮酒。天涯相对话平生，怅南北、还如箕斗。
琅玕纵横颠木犹在意不能释再用壁间旧韵
廖刚（宋代）

风肓木蠹堕瑶林，狼籍千竿翠碧阴。凭仗邻翁好收拾，尽教裁作凤皇吟。
赠莫励伯广文
释今壁（明代）

湟水旧称冠盖地，铎声今见曲江滨。鲛人亦喜忘心乐，海客同安却馈贫。

花落湿云春后梦，柳分新暑昼前身。射堂风月今宵满，独许支公识许询。
送僧上径山兼简妙喜老人 其二
释慧空（宋代）

半幅全封一字无，莫嫌者也及之乎。还将昔日芭蕉语，写作王公十道符。
皇甫岳云溪杂题五首。萍池
王维（唐代）

春池深且广，会待轻舟回。靡靡绿萍合，垂杨扫复开。
寄赠翟将军宇大西征 其二
梁有谦（明代）

短发萧萧鹖是冠，独将词赋老江干。停杯却忆西征路，一片青山战后寒。
留汤主簿小饮
郭祥正（宋代）

穷荒得见故人稀，话旧还惊岁月飞。君有儿孙能力学，我无金月可言归。

灵仙观里黄柑熟，采石江头白蟹肥。北望何时同此乐，暂留行棹莫相违。
壬辰日蚀
陈普（宋代）

忆昔度宗皇帝时，十年十三日食之。
似道屃赑湖海曲，天子宫庭耽乐嬉。
满朝翕翕皆妇人，祸来照镜方画眉。
北军顺流日食既，两国正尔争雄雌。
兴亡岂必皆有数，百年以来士气索。
文臣髀肉不识马，武士惊魄怕见旗。
和遯泽韵取临江叔父墨梅
王柏（宋代）

我翁久驾白云归，谁宝冰绡一旧枝。
疎影暗香浮戯墨，光风霁月惠仙姿。
只疑和靖旧争长，纵是逃禅甘伏雌。
寄语古樵毋睥睨，青毡归我不应迟。
除夕感怀亡弟湘北
席镐（清代）

去年当此夕，步屟过子庐。候门肃以入，列坐情怡愉。

是时群从集，灯火荧前除。儿童绕我戏，捋髭牵衣裾。

流光如转烛，景物与时俱。痛子竟长往，浮云变须臾。

弟兄我七人，强半归丘墟。存者与子三，何堪返黄垆。

在原爱由性，抚时感如初。百年洵难料，一岁行看徂。

强壮子已矣，我衰当何如？
谒九江周元公祠嗣性善度先生韵
阳枋（宋代）

圣贤随遇即成都，仰止宗师谒故居。
面揖光风江渚还，心涵霁故海天舒。
图由自得前无画，道未守亡今有书。
共立斜阳归去晚，当年与点意何如。
筠州曾使君寄贶中州新芽赋此以谢
张栻（宋代）

日长燕寝无公事，忽忆故人云水边。
包裹甘芳慰幽独，使君风味故依然。
曲林真人遗以乳石杯盘赋诗以谢
张雨（元代）

上党搀天入醉魂，元功有意琢云根。小于药玉荷心盏，大称霜云木瘿樽。

藉草饮时留洞吏，隔花捧处倩山猿。殷勤更借弥明鼎，寒夜联诗酒屡温。
书狄梁公传
徐积（宋代）

李氏山河势若蓬，手提长剑截长虹。请将唐室中兴事，可比汾阳再造功。

直道不为邪党败，逆鳞深得诤臣风。儒生若有逢时幸，未必勋劳尽在公。
初春同从兄侯度访刘宸谔延清馆得书字
伍瑞隆（明代）

白云溪畔草玄庐，雨雪初晴访索居。袖里新诗双玉案，尊前幽事半床书。

澄江似酒春偏绿，细柳如烟暖渐舒。此际知君凡骨尽，好乘明月步清虚。
剑池
黄昭（宋代）

一剑已飞去，千年池尚存。
浮图入云表，古寺倚山根。
虎踞石形险，龙潜水气昏。
阖闾成底事，遗恨满乾坤。
上元雨
陆游（宋代）

城中酒垆千百所，不忧不售惟忧雨。
今年上元灯满城，曲巷深坊闹歌舞。
天公不借一日晴，风吹灯死雨如倾。
家家移床避屋漏，不闻人声闻屐声。
句
曾紵（宋代）

汉江水涨鸭头绿，宜城酒熟鹅儿黄。
对雪六首
强至（宋代）

色浮千里白，气逼万家寒。
独鸟饥犹啄，痴儿喜自团。
向风初舞急，入夜转声乾。
此味同谁冷，吟窗映素冠。
明德皇太后挽歌词五首
杨亿（宋代）

太姒徽音盛，长秋命数崇。
黄图分丙殿，玄象应轩宫。
纪注无穷美，声诗内助功。
云阳复土后，陵柏自悲风。
答玉署交情四首 其二
倪岳（明代）

读书贵知道，处公必忘私。苟焉惟身图，君子恒贱之。

居然廊庙尊，荣禄复如斯。岂不念瓦合，媕婀将奚为。

夙承切磋益，日夕事箴规。植已苟无愧，去住亦随时。
浮沤
彭汝砺（宋代）

物物自然非所忧，笑君叹息及浮沤。恨无清丽惊人句，尽破凄凉满目愁。
答戴用斋教谕
罗公升（宋代）

学书早无成，学剑老可怕。
不如反初服，一锸始学稼。
虽烦远公招，实恐惠子嚇。
纶言若春风，枯朽歘变化。
平生河汾策，肯出叔夜下。
飞潜各努力，兰菊异开谢。
他年卖药来，石鼎赋雪夜。
闻监国鲁王以盗警奔金门所
张煌言（明代）

挥泪东南信，初闻群盗狂；扁舟哀望帝，匹马类康王。

流彘终何限，依斟倘不妨！只今谋税驾，天地已沧桑。
题黄贞父玉版居
朱谋㙔（明代）

为访莲花漏，因成玉版居。攒峰开步障，古木架精庐。

将客青霞上，论文紫月馀。一端萧散意，犹作换鹅书。
落拓
张晋（清代）

落拓年来鬓欲苍，眼前身后两茫茫。敢云卿辈都难记，自笑名心未易忘。

野鹿覆蕉谁梦醒，春蚕作茧任元黄。书空咄咄真多事，且向垆头问醉乡。
与先复初州判
刘三吾（明代）

左身瘘痹耳仍聋，近被刀伤更怯风。亦有将军怜杜甫，岂无高怯念王通。

弊庐漫枉过朝使，束帛终难强病翁。欲涉湘江采蘅杜，美人遥隔暮云中。
故大司成葛亚卿挽诗 其二
赵鼎臣（宋代）

璧水除官日，漳滨卧疾年。贺书犹未报，吊客已相先。

梦幻真空矣，衣冠尚俨然。平生诗满箧，当自有人传。
赠朱师裕
方回（元代）

相府违离二十年，弁兮突见外孙贤。
故因高韵如袁粲，岂但雄孙似史迁。
兵甲喧豗征马地，音书断阻去鸿天。
因君略得平安信，诸老无多重怆然。
读唐遗录六绝 其三 杨师厚
王庭圭（宋代）

万炬千釭照一城，彩舟犹听棹歌声。铁车空驾黎阳石，岂悟碑来祸已成。
金山
熊赐履（清代）

十年思胜地，此日试登临。海气侵云湿，江光带雨深。

宁堪方外想，粗了未来心。倚槛频恣眺，阴风动客襟。
瑞鹤仙（张四益生日）
王千秋（宋代）

夷吾在江左。罄毡裘俱＿，笑清边琐。遗民冀巾裹。个规模欲继，外人谁可。一花两果。晚占熊、材能更夥。试颁春、便有欢谣，声接月鞍烟＿。

馺娑。已传丹诏，催上文石，□论炙輠。＿弓□＿。□九域，措安妥。待缁衣重咏，履封光继，绿野从教昼锁。问黑头、当日三公，可能似我。
次凯南清定寄诗韵
胡奎（元代）

白云出山无定姿，白云还山无定期。乾坤清气不常用，海内复定汤休诗。

昨夜大江深几许，弹舌沙中作龙语。碧桃红杏满湖开，仿佛云间散花女。

上人正自曹溪归，星斗错落环璿玑。挥毫烂写怀素草，霹雳应手蛟龙飞。

我今已遂三生梦，石上因缘何足论。明当载汲洪崖泉，煮茶谈空共栖遁。
念奴娇
林式之（宋代）

桐皋东去，又依然、烟际云边柔橹。赖有双台知己耳，牢落孤怀橹吐。小倚云根，细商心事，提起千年语。九天飞梦，别来长记幽渚。
试说北海归文，西山何事，犹不甘臣武。广大尧天箕颍小，绵上可能如许。举世真痴，先生长啸，尘海谁堪与。啸声吹送，刺天鸾鹤冲举。
再次韵
陈造（宋代）

腷趵履险不踏泥，我亦策蹇驱驴儿。
玄云吹寒作飞雪，琐碎渺漭无地皮。
幻苍变白顷刻尔，翕张披拂谁为之。
定自帝所千玉妃，羽衣鹤帔集瑶池。
俯视下方粲一噱，剪水刻花争出奇。
忍寒索句徒自苦，万偕我遭控持。
明朝雪民鹊亦喜，邮筒到眼还新诗。
还丹复命篇 其三
薛道光（宋代）

此事诚难测，贤愚总不分。雀应非凤类，马不入羊群。

㹀产都三百，乾坤共一斤。巡行十二路，赤脚猛将军。
望仙亭和韵
柯维桢（清代）

峻岭落天风，遥凝碧汉通。钟鸣高树杪，人语乱山中。

雨过奔泉白，云开射日红。从怜巢鹤去，丹灶久应空。
望江南·江上雪
李纲（宋代）

江上雪，独立钓渔翁。箬笠但闻冰散响，蓑衣时振玉花空。图画若为工。
云水暮，归去远烟中。茅舍竹篱依小屿，缩鳊圆鲫入轻笼。欢笑有儿童。
文徵明千竿耸翠
弘历（清代）

万玉丛看远岫尖，灵岩早见翠当檐。木泾卜筑今谁氏，合是诗宗沈德潜。
高宗郊祀前庙朝享太庙三十首
真宗（宋代）

赫赫明明，维祖维宗。
鉴于文孙，维德之同。
日靖四方，亦同其功。
亿万斯年，以承家邦。
委羽洞
沈守正（明代）

步出小南门，水流石齿齿。作意认羽山，重峦互峛崺。

褰裳一就之，意败不可止。一窦小于拳，深入不过咫。

闻橹声而还，记者何其侈。洞天三十六，其二乃如此。

予凡五往来，反复究所以。或者桑田改，不然非故址。

奉林去巳久，野老无惇史。挥手谢之去，不复如往矢。

匪予辱名山，画饼良可耻。
聚星堂雪
苏轼（宋代）

窗前暗响鸣枯叶，龙公试手行初雪。
映空先集疑有无，作态斜飞正愁绝。
众宾起舞风竹乱，老守先醉霜松折。
恨无翠袖点横斜，只有微灯照明灭。
归来尚喜更鼓永，晨起不待铃索掣。
未嫌长夜作衣棱，却怕初阳生眼缬。
欲浮大白追余赏，幸有回飙惊落屑。
模糊桧顶独多时，历乱瓦沟裁一瞥。
汝南先贤有故事，醉翁诗话谁续说。
当时号令君听取，白战不许持寸铁。
题詹鹳村寻山图
王宏撰（清代）

飞泉泻逸峰，翠筱疏白石。脱帻信幽步，谽谺罕人迹。

亭亭冰雪姿，容与忘晨夕。宗炳卧游者，幼舆丘壑客。

停云静无声，归鸟亦敛翮。栖托正复好，薄荣罢行役。

琴樽应有娱，更卜何处宅。
将发朝鲜留别东士大夫 其三
周家禄（清代）

连鸡策士有阴谋，从楚微闻欲背周。四郡从来为左翊，九夷何处著欧洲。

徙薪曲突君终谅，揖盗开门我定忧。崇礼门前重回首，出城江水正悠悠。
调笑令 送春
黄琬璚（清代）

春去。春去。无计可留春住。飞来飞去晴霞。千树万树落花。花落。

花落。天涯数声残角。
喜雨歌
李昱（明代）

酌尔清酒，扬吾浩歌。对此好雨，不乐云何。九州连日愁羲和，六龙之驾成蹉跎。

群鸟捩翅如金鹅，哑哑飞啄扶桑柯。口喷红光沸银河，尾梢黄壤焦青禾。

嗷嗷赤子汗流血，欲上诉青天柰此九关虎豹高嵯峨。

高嵯峨，杳难诉，无辜吁天上帝怒。上帝怒，腾天威，诛旱魃，鞭云师，长风飘飘载云旗。

云为车，风为马，官曹列如麻，纷纷自天下。玄衣使者面如赭，手把天瓢为倾泻。

神功倏忽起混茫，遍泽地络周天纲。丰隆砰𥔀击天鼓，灵妃翕歘开电光。

吹沙走石惊飒飒，翻江倒海声浪浪。恍如雪湍飞流喷吕梁，又如瀑布倒挂庐山五老之峰旁。

跳珠溅玉犹未歇，高堂六月生秋凉。心摇目断何所见。

但见千顷万顷青青秧。白云生，歌未已，酒酣拂袖为谁起。

上朝紫皇虚无里，披肝沥胆叩丹陛。昔闻羿射九日死，大禹杀湍湮洪水。

重瞳乘龙竟不还，使我怅望凋朱颜。愿天开聪明鉴予诚，三十六帝流恩荣。

天上迢迢白玉京，玉兔捣药使民生。生泰阶六符，如砥之平。

甘露零，朱草生，圣人出，黄河清。五日一风十日雨，千秋万岁垂鸿名。
秋园晚步 其一
刘攽（宋代）

惨惨高秋兴，萧萧欲暮天。地荒逢败叶，日下听残蝉。

感物偏无赖，悲秋私自怜。如今已如此，何待二毛年。
依韵答并州郑大资政见寄
范仲淹（宋代）

制节重并汾，淹留又见春。年高成国老，道在乐天真。

风韵应如旧，精明迥绝伦。致君心未展，宁是式微人。
雨中花令
程垓（宋代）

闻说海棠开尽了。怎生得、夜来一笑。颦绿枝头，落红点里，问有愁多少。

小园闭门春悄悄。禁不得、瘦腰如袅。豆蔻浓时，酴醿香处，试把菱花照。
偶兴四首
韩元吉（宋代）

江南菊少开金色，只有霜葩杂御黄。
乞得黄花真爱惜，明年賸种压群芳。